নেহরু-গাঁধী পরিবার বনাম নেহরু-গাঁধী পরিবার! রাহুল এবং সনিয়া গাঁধীকে আক্রমণ করতে আজ রাজীব-ইন্দিরা এবং জওহরলাল নেহরুর উদ্ধৃতি দিলেন প্রধানমন্ত্রী নরেন্দ্র মোদী।
লোকসভায় গতকাল কড়া ভাষায় মোদীকে আক্রমণ করেছিলেন কংগ্রেসের সহ-সভাপতি রাহুল গাঁধী। কেন্দ্রের ভারত-পাকিস্তান নীতি, ভেমুলা রোহিতের আত্মহত্যা, জেএনইউ-কাণ্ড-সহ একাধিক বিষয়ে প্রধানমন্ত্রীকে তিনি নিশানা করেছিলেন। মোদী আজ রাহুলকে পাল্টা ব্যঙ্গ (কারও কারও বয়স বাড়লেও বুদ্ধি খোলে না) করলেও রোহিত বা জেএনইউ প্রসঙ্গে সরাসরি কিছু বলেননি।
৭৫ মিনিটের বক্তৃতায় প্রধানমন্ত্রী জোসেফ স্তালিন এবং সাবেক সোভিয়েত ইউনিয়নের প্রাক্তন প্রধানমন্ত্রী নিকিতা ক্রুশ্চেভের একটি গল্প উল্লেখ করেন। তিনি বলেন, ‘‘স্তালিনের মৃত্যুর পর ক্রুশ্চেভ সবসময় তাঁর সমালোচনা করতেন। একদিন এক তরুণ ক্রুশ্চেভকে প্রশ্ন করেন, আপনি স্তালিনের সমালোচনা করেন কেন? উনি যখন বেঁচে ছিলেন তখন কী করতেন! ক্রুশ্চেভের জবাব, আপনি এখন যা করতে পারেন, আমিও তা-ই করতে চাইতাম। কিন্তু স্তালিনের আমলে তা পারতাম না।’’ রাজনৈতিক বিশ্লেষকদের একাংশের মতে, স্তালিন-ক্রুশ্চেভের উদাহরণ দিয়ে পরোক্ষে জেএনইউ-কাণ্ড, ভেমুলার আত্মহত্যা নিয়ে বিতর্কের জবাব দিয়েছেন মোদী। তিনি বোঝাতে চেয়েছেন যে তাঁর আমলে যে কোনও ধরনের প্রশ্ন তোলা যায়। প্রধানমন্ত্রীর কথায়, ‘‘যে কেউ আমাদের যে কোনও প্রশ্ন করতে পারেন। এ তাঁর অধিকার। কিন্তু কিছু মানুষ আছেন যাঁদের প্রশ্ন করতে লোকে ভয় পায়। প্রশ্ন করার চেষ্টা যাঁরা করেছেন, তাঁদের কী অবস্থা হয়েছে, তা আমি দেখেছি।’’
সংসদের অচলাবস্থা নিয়ে কংগ্রেসকে আক্রমণ করে মোদীর তির্যক মন্তব্য, ‘‘সংসদে সরকারকে প্রশ্ন করা হয় এবং সরকারকে যুক্তিসঙ্গত জবাব দিতে হয়। সংসদ যদি মসৃণভাবে চলে, তা হলে আমরা আমাদের দৃষ্টিভঙ্গি আরও ভালভাবে তুলে ধরতে পারব। এ নরেন্দ্র মোদীর পরামর্শ নয়, প্রাক্তন প্রধানমন্ত্রী রাজীব গাঁধীই এ কথা বলেছিলেন।’’ এখানেই না-থেমে মোদী বলে চলেন, ‘‘সরকার ও বিরোধীদের মধ্যে মতপার্থক্য থাকতেই পারে। কিন্তু তার প্রভাব অধিবেশনে পড়া উচিত নয়। এ-ও রাজীবই বলেছিলেন।’’ এ প্রসঙ্গে ইন্দিরা এবং নেহরুর উক্তিও ব্যবহার করেছেন প্রধানমন্ত্রী।



নমো’র হুল
• বয়স বাড়ার সঙ্গে সঙ্গে বুদ্ধি খোলে। কিন্তু কারও কারও বয়স বাড়লেও বুদ্ধি খোলে না।
• অধিবেশনে বাধা দিয়ে নিজেদের শক্তি প্রদর্শনের চেষ্টা চলছে। হীনমন্যতা থেকে এই কাজ।
• ‘মেক ইন ইন্ডিয়া’ প্রকল্প নিয়ে বিদ্রুপ করছেন? এই প্রকল্প যদি সফল না হয়, তাহলে পরামর্শ দিন কীভাবে একে সফল করা যায়।
• ১৪ বছর ধরে আমাকে প্রশ্ন করা হচ্ছে। অপবাদ দেওয়া হচ্ছে, সমালোচিত হচ্ছি। আমি অভ্যস্ত।
• ২০১৩ সালের সেপ্টেম্বরে তৎকালীন প্রধানমন্ত্রী যখন বিদেশ সফরে।
			তখন সাংবাদিক বৈঠকে মন্ত্রিসভার অর্ডিন্যান্স ছিঁড়ে ফেলতে বলা হয়েছিল।
• ৬০ বছরে আপনারা যা করেছেন, তার চেয়ে ভাল কাজ করছি। তাই আমাকে আক্রমণ।




রাহুল গতকাল বলেছিলেন, কারও কথা শোনার মানসিকতা নেই প্রধানমন্ত্রীর। আজ মোদীর পাল্টা খোঁচা, ‘‘২৭ সেপ্টেম্বর, ২০১৩ সালে তৎকালীন প্রধানমন্ত্রী বিদেশে সফরে। ওই সময় মন্ত্রিসভার একটি অর্ডিন্যান্সকে সাংবাদিক বৈঠকে ছিঁড়ে ফেলার কথা বলা হয়েছিল। সেদিন কিন্তু দেশের সম্মান নষ্ট হয়েছিল।’’ প্রসঙ্গত, মনমোহন সিংহ বিদেশে থাকার সময়ে একটি অর্ডিন্যান্সের কপি ছিঁড়ে ফেলার কথা বলেছিলেন রাহুল। প্রধানমন্ত্রীর বক্তৃতা প্রসঙ্গে রাহুলের প্রতিক্রিয়া, ‘‘আমি যা বলেছি দেশের মানুষ শুনেছেন, উনি যা বললেন তা-ও শুনলেন।’’ কংগ্রেসের আনন্দ শর্মার কটাক্ষ, ‘‘রাহুল গাঁধী যে প্রশ্ন তুলেছিলেন, তার জবাব কোথায়?’’
প্রধানমন্ত্রীর বক্তৃতা চলাকালীন রাহুলকে সভা থেকে বেরিয়ে যেতে দেখে হইহই করে ওঠেন বিজেপি সাংসদেরা। রাহুল তখন প্রায় ‘এগজিট গেটে’র কাছে চলে গিয়েছিলেন। ফিরে আসেন নিজের আসনের সামনে। কিন্তু বেশিক্ষণ দাঁড়াননি। বেরিয়ে যান সভা থেকে। সেই সময় কয়েকজন বিজেপি সাংসদ তাঁর উদ্দেশে বিদ্রুপাত্মক মন্তব্য করলে, প্রধানমন্ত্রী দলীয় সাংসদদের নিরস্ত করেন।
তৃণমূল সাংসদ সৌগত রায়ের একটি প্রশ্ন নিয়েও আজ রসিকতা করেছেন প্রধানমন্ত্রী। তাঁর কথায়, ‘‘সৌগত রায় মাঝেমধ্যেই উঠে দাঁড়ান। তখন তাঁর দলের সাংসদেরা আর কী করবেন, তাঁরাও উঠে দাঁড়ান।’’

আরও পড়ুন— 
• গাঁধী-রোহিত তুলনা করলেন রাহুল
• আমার আত্মহত্যার জন্য কেউ দায়ী নয়
• একটি রাজনৈতিক হত্যা